Di Verfassigsrevision het zu eme Aastiig vo de Schpannige gfüürt. Di konservative Katholike hei d Parität unbedingt welle biibhalte und für Chile- und Schulfroge de Grossi Rot welle nach Konfessione tränne. Di Reformiirte hei sich mit liberale und radikale Katholike zämegschlosse und sind so zäme gäge di katholisch Chile vorgange. Im 1835 het de Grossi Rot bschlosse, dass d Chlöschter im Kanton unter schtaatlichi Verwaltig gschtellt werde. Von de Regiirig sind e chli vorher d Chloschterschuele ufghobe worde und d Chlöschter hei kei Novize meh dürfe ufnäh. De erschti Entwurf für e noii Verfassig isch im 1840 abglehnt worde, vo beidne Siite.